stanford-oval/wikipedia huggingface dataset:
Järjettömän paska idea
Rooleissa

| 0 | 1 | 2 |
| --- | --- | --- |
|  Alina Tomnikov  | … |  Ripe   |
|  Iina Kuustonen  | … |  Noora   |
|  Chike Ohanwe  | … |  Sampsa   |
|  Mikko Kauppila  | … |  Poju   |
|  Lauri Maijala  | … |  Juho   |
|  Leea Klemola  | … |  Ripen äiti Kaija   |
|  Manuela Bosco  | … |  Kristiina   |
|  Joanna Haartti  | … |  Elisa   |
|  Lotta Lehtikari  | … |  Merituuli   |
|  Kärdo Shiwan  | … |  Vishal   |
Huomioita

↑
Aiheesta muualla

Elokuvan Youtube-traileri.
Elmina

| Elmina |
| --- | --- |
 Elminan linna.
 Elmina
 Koordinaatit: 5°5′10″N, 1°21′4″W 
Valtio:  Ghana
Alue:  Central
Piirikunta:  Komenda-Edina-Eguafo-Abrem
Väkiluku (2010):  23 013
Infobox OKVirheellinen NIMI-arvo: 
Elmina on kaupunki Ghanan Centralin alueella. Se sijaitsee Atlantin valtameren rannalla kymmenen kilometriä alueen pääkaupungista Cape Coastista länteen. Elmina on Komenda-Edina-Eguafo-Abremin kunnallispiirin sekä Edinan heimoalueen keskus. Kaupungissa on 23 013 asukasta (vuonna 2010, väestönlaskenta).
Portugalilaisten Kultarannikolle 1470-luvulla perustama Elmina oli trooppisen Afrikan ensimmäinen eurooppalainen linnoitus. Se oli tärkeä kulta- ja orjakaupan keskus. Hollantilaiset valtasivat Elminan linnan vuonna 1637. Vuonna 1872 se siirtyi Britannian haltuun.
Elmina on yksi Ghanan huomattavimmista matkailukohteista. Sen tärkeimmät nähtävyydet ovat Unescon maailmanperintökohteiksi julistetut Elminan eli São Jorge da Minan linna (1482) ja Fort Coenraadsburgin linnake (1652) sekä kaupunkia ympäröivät hiekkarannat. Paikallisia elinkeinoja ovat kalastus ja suolan valmistaminen merivedestä.
Aiheesta muualla

Kuvia tai muita tiedostoja aiheesta Elmina Wikimedia Commonsissa
Slottenin kirkko

| Slottenin kirkko Slotten kirke |
| --- | --- |
 Kirkko vuonna 2020.
Sijainti:  Moseija, Norja
Kirkkokunta:  Norjan kirkko
Hiippakunta:  Nord-Hålogalandin hiippakunta
Rakentamisvuosi:  1963
Suunnittelija:  Rolf Harlew Jenssen
Materiaali:  puu
Istumapaikkoja:  100
Lisää rakennusartikkeleitaArkkitehtuurin teemasivulla
Slottenin kirkko (norj. Slotten kirke) on Moseijan kunnassa Norjassa sijaitseva puinen pitkäkirkko vuodelta 1963.
Aiheesta muualla

Kuvia tai muita tiedostoja aiheesta Slottenin kirkko Wikimedia Commonsissa
Kris Defoort

Kris Defoort (s. 30. marraskuuta 1959 Brugge) on belgialainen säveltäjä ja pianisti. Hän aloitti uransa yksinomaan jazziin keskittyneenä muusikkona, mutta laajensi sittemmin tyylivalikoimaansa. Hänen sävellystuotantoonsa kuuluu muun muassa jazzia, pianoteoksia, musiikkia jousikvartetille, orkesteriteoksia ja oopperoita.
Defoort varttui musikaalisessa perheessä ja aloitti vanhan musiikin sekä nokkahuilunsoiton opinnot Antwerpenin kuninkaallisessa konservatoriossa vuonna 1978. Hänen opettajiinsa kuuluivat Koen Dieltiens, Baldrick Deerenberg ja Jos Van Immerseel. Defoort siirtyi vuonna 1982 Liègen kuninkaalliseen konservatorioon, jossa hän opiskeli nykymusiikkia ja jazzia. Hän sai opetusta Henri Pousseurilta, Frederic Rzewskilta, Garrett Listiltä, Dennis Luxionilta, Borah Bergmanilta ja Philippe Boesmansilta. Defoort voitti Diva Smiles -kvintettinsä kanssa Liègen provinssin jazzkilpailun. Kvintetti julkaisi samannimisen ensilevytyksensä vuonna 1986.
Defoort asui kolmen vuoden ajan Yhdysvalloissa. Hän täydensi opintojaan Long Islandin yliopistossa (Brooklyn) Fred Herschin, David Bergerin, Paul Bleyn ja Reggie Workmanin johdolla. Defoort lähti myös maailmankiertueelle Lionel Hampton Big Bandin kanssa. Hänen muihin yhteistyökumppaneihinsa New Yorkissa kuuluivat Vincent Herring, Jack DeJohnette, Ron McClure, Barry Altschul, Adam Nussbaum, Michael Formanek ja Tito Puente. Palattuaan Belgiaan Defoort kiersi perustamiensa uusien kokoonpanojen kanssa. Kulttuurikeskus De Werf tilasi häneltä teoksen Variations on a Love Supreme (1995), jossa hän teki yhteistyötä Fabrizio Cassolin kanssa. Vuosina 1996–1997 Defoort teki yhden konserttikiertueen Lee Konitzin ja toisen Mark Turnerin kanssa.
Defoort sai 1990-luvun loppupuolella Het Muziek Lodin taiteilijaresidenssin. Yhteistyöstä Het Muziek Lodin kanssa syntyi muun muassa Jan Vromanin tuottama näyttämöteos De Aftelling. Vuonna 1998 Defoort perusti suuren Dreamtime-kokoonpanon, joka toteutti hänen musiikkiteatterituotantonsa Passages. Sen koreografian teki Fatou Traoré. Defoortin ensimmäinen ooppera perustui Roddy Doylen romaaniin Nainen joka törmäili oviin ja kantaesitettiin vuonna 2001. Defoortin oopperoita on sittemmin esitetty eri puolilla Eurooppaa ja Japanissa. Defoort on lisäksi esiintynyt pianistina ja improvisoijana konserttipaikoissa ja festivaaleilla eri puolilla maailmaa.
Hayden Panettiere

| Hayden Panettiere |
| --- | --- |
 Hayden Panettiere lokakuussa 2009.
Henkilötiedot
Koko nimi:  Hayden Lesley Panettiere
Syntynyt: 21. elokuuta 1989 (ikä 35)  Palisades, New York, Yhdysvallat
Ammatti:  näyttelijä, laulaja, malli, aktivisti
Näyttelijä
Aktiivisena:  1994–
Merkittävät roolit:  Claire Bennet (Heroes) Britney Allen (Anna palaa 3) Juliette Barnes (Nashville)
Aiheesta muualla
hayden-panettiere.com
IMDb 
Elonet
Hayden Lesley Panettiere (s. 21. elokuuta 1989 Palisades, New York, Yhdysvallat) on yhdysvaltalainen näyttelijä, laulaja, malli ja aktivisti. Hänet tunnetaan muun muassa Claire Bennetin roolista televisiosarjassa Heroes.
Varhainen elämä

Panettiere syntyi New Yorkin osavaltiossa. Hänen vanhempansa ovat entinen saippuasarjanäyttelijä Lesley Vogel ja palopäällikkö Alan Lee ”Skip” Panettiere. Haydenilla on yksi nuorempi veli, Jansen Panettiere. Hänellä on italialaisia ja saksalaisia sukujuuria.
Panettiere kävi kotikoulua peruskoulun jälkeen, mutta osallistui perinteisen high schoolin tapahtumiin.
Ura > Televisio

Hayden alkoi esiintyä mainoksissa jo alle vuoden ikäisenä ja vuonna 1994 hän sai Sarah Robertsin roolin ABC-kanavan saippuasarjasta One Life to Live. Hän oli kolmas kyseistä roolia näytellyt henkilö ja esiintyi sarjassa vuoteen 1997 saakka. Vuonna 1996 hän alkoi esittää Lizzie Spauldingia CBS-kanavan saippuasarjassa Guiding Light ja jatkoi roolissa aina vuoteen 2000 saakka.
Vuonna 2002 hän esitti Maddie Harringtonia, Allyn tytärtä, Ally McBealin viidennellä ja viimeisellä tuotantokaudella ja hän on vieraillut myös muun muassa sarjoissa Kova laki: Erikoisyksikkö, Rouva presidentti ja Veljemme on nero. Vuosina 2006–2010 hän esitti vakituista roolia Claire Bennetinä NBC-kanavan draamasarjassa Heroes. Vuosina 2012–2018 Panettiere näytteli country-muusikkoa ABC:n draamasarjassa Nashville.
Ura > Elokuva

Vuonna 1998 Panettiere toimi Dot-muurahaisen äänenä Disneyn ja Pixarin animaatioelokuvassa Ötökän elämää ja uusi roolin elokuvaan pohjautuvassa videopelissä. Hän ääninäytteli myös Disneyn vuoden 2000 elokuvassa Dinosaurus.
Ensimmäinen teatterielokuva, jossa Panettiere esiintyi, oli draamakomedia Hellyyteni kohde vuodelta 1998. Hänen muita elokuviaan ovat muun muassa Titaanien taistelu vuodelta 2000, jossa hän näyttelee Will Pattonin esittämän Bill Yoastin tytärtä, Kasvukipuja vuodelta 2004, jossa hän esittää Audrey Davisiä, Salamaseepra vuodelta 2005, jossa hän on Channing Walsh, sekä Anna palaa 3 vuodelta 2006, jossa hän on päähenkilö Britney Allen. Panettiere esitti Kirby Reedin roolia elokuvissa Scream 4 (2011) ja Scream VI (2023).
Ura > Muu ura

Panettiere on ääninäytellyt Kingdom Hearts -videopelisarjassa Kairin ääniroolissa ja vuoden 2015 videopelissä Until Dawn Samin ääniroolissa.
Näyttelemisen lisäksi Panettiere on luonut uraa laulajana. Hänen esittämiään kappaleita on julkaistu elokuvien soundtrackeillä ja muilla eri esittäjien kokoelmilla. Ensimmäisenä julkaistiin kappale "Someone Like You", joka soi elokuvassa The Dust Factory, jossa hän itsekin esiintyy. Vuonna 2008 julkaistiin hänen ensimmäinen singlekappaleensa, joka on nimeltään "Wake Up Call".
Mallintöissä Panettiere on ollut Neutrogenan ja Got Milk? -kampanjan mainoskasvo. Vuonna 2008 hän oli Kohl’sin Candie’s-malli.
Yksityiselämä

Panettiere on seurustellut Heroes-sarjassa näyttelevän Milo Ventimiglian kanssa. Vuonna 2013 hän meni kihloihin ukrainalaisen ammattinyrkkeilijän Volodymyr Klytškon kanssa. He saivat tyttären joulukuussa 2014. Pari erosi vuonna 2018 ja lapsi asuu isänsä luona Ukrainassa, kun Panetterie luopui tyttärensä huoltajuudesta. Panettiere on seurustellut Brian Hickersonin kanssa kesästä 2018 lähtien.
Hän on kertonut julkisuudessa jääneensä päihdekoukkuun jo alaikäisenä, 15-vuotiaana. Hän on sekakäyttänyt opiaatteja ja alkoholia. Lisäksi hän sairastui masennukseen lapsensa syntymän jälkeen. Panettiere ei pystynyt lainkaan näyttelemään viiteen vuoteen, mutta vuonna 2022 hänen uutisoitiin kuntoutuneen päihdeongelmastaan.
Filmografia > Pelit

| Vuosi | Peli | Äänirooli |
| --- | --- | --- |
| 2002 | Kingdom Hearts | Kairi |
| 2006 | Kingdom Hearts II | Kairi |
| 2010 | Kingdom Hearts: Birth by Sleep | Kairi, Xion |
| 2012 | Kingdom Hearts 3D: Dream Drop Distance | Xion |
| 2015 | Until Dawn | Sam |
Aiheesta muualla

Wikimedia Commonsissa on kuvia tai muita tiedostoja aiheesta .
Hayden Panettiere Internet Movie Databasessa. (englanniksi)
Hayden Panettiere Myspacessa (englanniksi)
Hayden Panettieren haastattelu suomeksi
Hayden Panettiere New Yorkissa 2007.
Vuoden 2020 Atlantin hurrikaanikausi

Kartta kaikkien vuoden 2020 hurrikaanien ja myrskyjen radoista, väritettynä Saffirin–Simpsonin hurrikaaniasteikon mukaan: punainen 5, tummanoranssi 4, oranssi 3, keltainen 2, vaaleankeltainen 1. Sinisten pallukoiden avulla esitetään trooppinen myrsky ja tummansinisten avulla trooppinen matalapaine.
Vuoden 2020 Atlantin hurrikaanikausi käsittää hurrikaanit ja niitä heikommat trooppiset myrskyt, joita nimetään Atlantilla 1. kesäkuuta – 30. marraskuuta 2020. Nimet valitaan esiintymisjärjestyksessä etukäteen julkaistulta listalta. Kun listan nimet loppuvat, jatketaan kreikkalaisilla aakkosilla.
Kausi oli poikkeuksellinen aktiivinen. Nimettyjen myrskyjen lukumäärä rikkoi aikaisemman ennätyksen, joka oli 28 vuonna 2005. Aktiivisuuden tärkein syy oli meriveden tavallista korkeampi lämpötila. Pintavesi oli kesän ajan 1–2 °C tavanomaista lämpimämpää, ja syyskuussa lämpötilaero nousi 2–3 °C:een varsinkin niillä alueilla, joilla myrskyjä tyypillisesti muodostuu. Myös eri korkeuksilla puhaltavien tuulten jakauma oli suosiollinen matalapaineiden muodostumiselle.
Matalapaine on trooppinen, jos siinä ei ole keskileveysasteiden matalapaineille tyypillistä rintamarakennetta ja se silti elää yli 24 tuntia ja jos se muodostuu tropiikissa tai subtropiikissa. Sitä sanotaan trooppiseksi myrskyksi, jos tuulen nopeuden suurin minuutin keskiarvo kymmenen metrin korkeudella on yli 17 m/s, ja hurrikaaniksi, jos tuuli ylittää 33 m/s.
| nimi | aktiivinen | luokka |
| --- | --- | --- |
| Trooppinen myrsky Arthur | 16.–19. toukokuuta |  |
| Trooppinen myrsky Bertha | 27.–28. toukokuuta |  |
| Trooppinen myrsky Cristobal | 1.–10. kesäkuuta |  |
| Trooppinen myrsky Dolly | 22.–24. kesäkuuta |  |
| Trooppinen myrsky Edouard | 4.–7. heinäkuuta |  |
| Trooppinen myrsky Fay | 9.–11. heinäkuuta |  |
| Trooppinen myrsky Gonzalo | 21.–25. heinäkuuta |  |
| Hurrikaani Hanna | 23.–27. heinäkuuta | 1 |
| Hurrikaani Isaias | 30. heinäkuuta – 5. elokuuta | 1 |
| Trooppinen myrsky Josephine | 11.–16. elokuuta |  |
| Trooppinen myrsky Kyle | 14.–16. elokuuta |  |
| Hurrikaani Laura | 20.–29. elokuuta | 4 |
| Hurrikaani Marco | 20.–25. elokuuta | 1 |
| Trooppinen myrsky Omar | 31. elokuuta – 5. syyskuuta |  |
| Trooppinen myrsky Nana | 1.–4. syyskuuta |  |
| Hurrikaani Paulette | 7.–16.syyskuuta | 2 |
| Trooppinen myrsky Rene | 7.–14. syyskuuta |  |
| Hurrikaani Sally | 11.–17. syyskuuta | 2 |
| Hurrikaani Teddy | 12.–23. syyskuuta | 2 |
| Trooppinen myrsky Vicky | 14.–17. syyskuuta |  |
| Trooppinen myrsky Wilfred | 18.–21. syyskuuta |  |
| Trooppinen myrsky Alpha | 18.–19. syyskuuta |  |
| Trooppinen myrsky Beta | 17.–23. syyskuuta |  |
| Trooppinen myrsky Gamma | 2.–6. lokakuuta |  |
| Hurrikaani Delta | 5.–10. lokakuuta | 4 |
| Hurrikaani Epsilon | 19.–26. lokakuuta | 3 |
| Hurrikaani Zeta | 25.–28. lokakuuta | 2 |
| Hurrikaani Eta | 31. lokakuuta – 13. marraskuuta | 4 |
| Trooppinen myrsky Theta | 10.–15. marraskuuta |  |
| Hurrikaani Iota | 13.–18. marraskuuta | 5 |
Vertailu keskimääräiseen kauteen

|  | Nimettyjä myrskyjä | Hurrikaaneja | Voimakkaita hurrikaaneja |
| --- | --- | --- | --- |
| 2020 | 30 | 12 | 5 |
| 1991–2020 ka. | 14,4 | 7,2 | 3,2 |
| 1951–2020 normaali aktiivisuus, hajonta | 6–18 | 3–9 | 1–4 |
Aiheesta muualla

Kuvia tai muita tiedostoja aiheesta Vuoden 2020 Atlantin hurrikaanikausi Wikimedia Commonsissa
| 0 | 1 | 2 | 3 |
| --- | --- | --- | --- |
|  | Edeltäjä: Vuoden 2019 Atlantin hurrikaanikausi | Hurrikaanit Atlantilla | Seuraaja: Vuoden 2021 Atlantin hurrikaanikausi |
Vanessa Hudgens

| Vanessa Hudgens |
| --- | --- |
 Vanessa Hudgens vuonna 2019.
Henkilötiedot
Koko nimi:  Vanessa Anne Hudgens
Syntynyt: 14. joulukuuta 1988 (ikä 35) Yhdysvallat Salinas, Kalifornia, Yhdysvallat
Näyttelijä
Aktiivisena:  2002–
Merkittävät roolit:  Gabriella Montez (High School Musical)
Palkinnot
 Teen Choice 2006: TV Chemistry  2007: Music: Breakout Artist – Female  2008: Hottie Australian Kids' Choice 2010: Cutest Couple 
 Nimikirjoitus
Aiheesta muualla
Viralliset kotisivut
IMDb 
Elonet
Vanessa Anne Hudgens (s. 14. joulukuuta 1988 Salinas, Kalifornia) on yhdysvaltalainen näyttelijä ja laulaja. Hän tuli tunnetuksi Disneyn High School Musical -elokuvista.
Varhaiselämä

Hudgens syntyi Salinasissa, Kaliforniassa ja kasvaessaan muutti pitkin länsirannikkoa. Hänen isänsä Gregory Hudgens työskenteli palomiehenä ja äiti Gina (o.s. Guangco) teki toimistotöitä. Hänen nuorempi siskonsa on Stella Hudgens. Hudgensin äiti on filippiiniläinen ja isä taas irlantilaista ja alkuperäisamerikkalaista syntyperää. Hänen kaikki isovanhempansa olivat muusikoita. Hudgens on uskonnoltaan roomalaiskatolinen.
Näyttelijän ura

Hudgensin näyttelijänura alkoi 15-vuotiaana. Jo vuodesta 1998 alkaen hän esiintyi teatterimusikaaleissa, kuten Evita, Karuselli, Kuningas ja minä, Tuhkimo ja Ihmemaa Oz. Kaksi vuotta myöhemmin hän alkoi koe-esiintyä mainoksiin ja tv-sarjoihin. Saatuaan mainosroolin hän muutti perheineen Los Angelesiin. Hänen ensimmäinen näyttelijäntyönsä oli komediasarjassa Yhä vedossa vuonna 2002.
Vuonna 2003 Hudgens sai pienen roolin elokuvasta Kolmetoista ja vuonna 2004 hän näytteli elokuvassa Myrskylinnut. Ennen läpimurtoaan Hudgens vieraili myös muun muassa komediasarjassa Zackin ja Codyn viiden tähden elämää.
Vuonna 2005 Hudgens sai pääroolin Disney Channelin televisioelokuvasta High School Musical, josta tuli lukuisia palkintoja. Elokuvan koe-esiintymisessä Hudgens lauloi Robbie Williamsin kappaleen ”Angels”. Vuonna 2007 High School Musical 2 oli kaikkein katsotuin televisioelokuva Yhdysvalloissa ja seuraavana vuonna High School Musical 3: Senior Year sai ensi-iltansa valkokankaalla.
Vuonna 2009 Hudgens näytteli sivuosassa elokuvassa Bandslam, mutta elokuva ei menestynyt odotetusti. Vuonna 2011 hän näytteli elokuvissa Beastly ja Sucker Punch.
Vuonna 2012 Hudgens oli suuressa osassa hyvin menestyneessä seikkailuelokuvassa Matka 2: Salainen saari, sekä rikoskomediaelokuvassa Spring Breakers. Vuonna 2013 julkaistut elokuvat The Frozen Ground, Machete Kills ja Gimme Shelter eivät nousseet suuriksi menestyksiksi.
Näyttelijän ura > Musiikkiura

Hudgensin debyyttialbumi, V, ilmestyi 26. syyskuuta 2006. Albumilta nousi hittikappaleeksi ”Come Back to Me”.
Hudgensin toinen albumi Identified ilmestyi 24. kesäkuuta 2008.
Yksityiselämä

Hudgens seurusteli High School Musical -elokuvien vastanäyttelijänsä Zac Efronin kanssa vuosina 2005–2010. He erosivat vuoden 2010 joulukuussa, mutta ero vahvistettiin vasta helmikuussa 2011. Hudgens seurusteli näyttelijä Austin Butlerin kanssa vuosina 2011-2020.
Hudgens oli morsiusneitona ystävänsä Ashley Tisdalen häissä syyskuussa 2014.
Hudgens oli yksi vuonna 2007 tehdyn tietomurtosarjan uhreista, joiden intiimejä valokuvia julkaistiin internetissä. Elokuussa 2009 julkaistiin lisää Hudgensin alastonkuvia, jonka johdosta hän haastoi kuvia julkaisseen verkkosivun oikeuteen kuvien luvattomasta jakelusta.
Palkinnot

| Vuosi | Palkinto | Kategoria | Lopputulos | viite |
| --- | --- | --- | --- | --- |
| 2006 | Imagen Awards | "Best Actress – Television" | Ehdokkuus |  |
| 2006 | Teen Choice | "Choice TV Chemistry" (yhdessä Zac Efronin kanssa) | Voitto |  |
| 2006 | Teen Choice | "Choice TV Breakout Star" | Ehdokkuus |  |
| 2007 | Teen Choice | "Choice Music: Breakout Artist – Female" | Voitto |  |
| 2007 | Young Artist Award | Best Performance in a TV Movie, Miniseries, or Special (Comedy or Drama) – Leading Young Actress | Ehdokkuus |  |
| 2008 | Teen Choice | "Choice Hottie" | Voitto |  |
| 2009 | Kids’ Choice | "Favorite Movie Actress" | Voitto |  |
| 2009 | MTV Movie Awards | "Breakthrough Female Performance" | Ehdokkuus |  |
| 2009 | MTV Movie Awards | "Best Kiss" (yhdessä Zac Efronin kanssa) | Ehdokkuus |  |
| 2009 | Teen Choice | "Choice Movie Actress: Music/Dance" | Ehdokkuus |  |
| 2009 | Teen Choice | "Choice Movie: Liplock" (yhdessä Zac Efronin kanssa) | Ehdokkuus |  |
| 2009 | Teen Choice | "Choice Hottie" | Ehdokkuus |  |
| 2010 | NATO | "Female Star Of Tomorrow" | Voitto |  |
| 2010 | Austraalian Kids' Choice | "Cutest Couple" | Voitto |  |
| 2011 | People's Choice Awards | "Favorite Movie Star Under 25" | Ehdokkuus |  |
| 2011 | Teen Choice | "Red Carpet Fashion Icon - Female" | Ehdokkuus |  |
| 2011 | Teen Choice | "Choice Movie: Liplock" (yhdessä Alex Pettyferin kanssa) | Ehdokkuus |  |
| 2012 | Teen Choice | "Choice Movie Actress: Sci-Fi/Fantasy" | Ehdokkuus |  |
| 2013 | Kids’ Choice | "Favorite Movie Actress" | Ehdokkuus |  |
| 2013 | Alliance of Women Film Journalists | "Actress Most in Need Of A New Agent" (yhdessä Ashley Bensonin, Rachel Korinen & Selena Gomezin kanssa) | Ehdokkuus |  |
| 2014 | MTV Movie Awards | Best Kiss (yhdessä Ashley Bensonin & James Francon kanssa) | Ehdokkuus |  |
| 2014 | Young Hollywood Awards | "Trendsetter Award" | Voitto |  |
Aiheesta muualla

Kuvia tai muita tiedostoja aiheesta Vanessa Hudgens Wikimedia Commonsissa
Vanessa Hudgensin kotisivut (englanniksi)
Vanessa Hudgens Internet Movie Databasessa. (englanniksi)
Vanessa Hudgens Allmusic.comissa (englanniksi)
DumDum Boys

| DumDum Boys |
| --- | --- |
 DumDum Boys vuonna 2013.
Tiedot
Toiminnassa:  1979–
Jäsenet:  Per "Prepple" Houmb, laulu (1979–)   Kjartan Kristiansen, kitara (1979–)   Sola Jonsen, rummut (1979–)   Aslak Dørum, basso (1993–)  
Entiset jäsenet:  Persi Iveland, basso (1979–1993)   Atle Karlsen, koskettimet (1989–2007)  
Muut nimet:  Wannskrækk (1979–1985)
Infobox OKNimi-testi OK: 
DumDum Boys (vuoteen 1985 saakka Wannskrækk) on norjalainen vuonna 1979 perustettu maansa menestyneimpiin lukeutuva rockyhtye. Sen nimi viittaa yhdysvaltalaisen Iggy Popin kappaleeseen. Yhtyeen nykyiset jäsenet ovat laulaja Per "Prepple" Houmd, kitaristi Kjartan Kristiansen, rumpali Sola Jonsen ja kosketinsoittaja Aslak Dørum. Lisäksi Mikael Lindqvist soittaa koskettimia yhtyeen kiertueilla, mutta hän ei ole vakituinen jäsen. DumDum Boys voitti vuoden rock-albumin Spellemannprisenin kolmena vuonna peräkkäin 1988–1990.
Albumit

Blodig alvor (Na na na na) (1988, Spellemannprisen)
Splitter pine (1989, Spellemannprisen)
Pstereo (1990, Spellemannprisen)
Transit (1992)
Ludium (1994)
1001 watt (1994, konserttitaltiointi)
SUS (1996)
Totem (1998)
Schlägers (2001, kokoelmalevy)
Gravitasjon (2006)
Tidsmaskin (2009)
Ti liv (2012)
Armer og bein (2018)
Løsøre (2019)
Aiheesta muualla

Kuvia tai muita tiedostoja aiheesta DumDum Boys Wikimedia Commonsissa
Victor Koretzky

Victor Koretzky vuonna 2019
Victor Koretzky (s. 26. elokuuta 1994 Béziers, Ranska) on ranskalainen kilpapyöräilijä, joka on menestynyt erityisesti maastopyöräilyssä. Koretzky voitti XCO-maastopyöräilyn Ranskan-mestaruuden vuonna 2019. Koretzky sai hopeaa Pariisin olympialaisten maastopyöräilyssä vuonna 2024, kun hän hävisi kiivaan kilpailun britti Tom Pidcockille, joka saavutti voitollaan toisen olympiakultansa. Saman vuoden MM-kilpailuissa hän saavutti kultaa XCC-luokassa, eli lyhyemmällä matkalla, ja hopeaa XCO-maastoajossa. Victor Koretzky on myös junioreiden maailmanmestari XCO-maastoajossa vuodelta 2011.
Koretzky voitti XCC-maastopyöräilyn maailmancupin kokonaiskilpailun vuonna 2024. Hän on saavuttanut XCC:ssä kahdeksan maailmancupin osakilpailuvoittoa. XCO-maastopyöräilyn maailmancupin kokonaiskilpailussa hän oli toinen 2024. Lisäksi hänellä on neljä osakilpailuvoittoa  vuosilta 2021 ja 2023. Hän on ollut myös mukana kolmesti Ranskan maajoukkueessa joka on voittanut maastoajon joukkueviestin maailmanmestaruuden vuosina 2011, 2015 ja 2016. Hänen kilpailutallinsa on Specialized Factory Racing.
Porispere

| Porispere |
| --- | --- |
Tyyppi:  Rockfestivaali
Järjestämistiheys:  Joka vuosi
Tapahtumapaikka:  Kirjurinluoto
Paikkakunta:  Pori
Ensimmäisen kerran:  2011
Osallistujia:  15 500 (2023)
Kotisivut
Porispere-festivaali vuonna 2023. Esiintymässä lokkilavalla J. Karjalainen.
Porispere on vuosittain elokuun alussa järjestettävä porilainen rockfestivaali. Se pidettiin ensimmäistä kertaa vuonna 2011. Kävijöitä tapahtumassa oli 15 500 vuonna 2023, joka oli myös tapahtuman kävijäennätys.
Festivaalin järjestyspaikkana toimii Porin Kirjurinluoto. Tapahtuman alusta asti on esiintymislavana käytössä ollut Kirjurinluodolla sijaitseva Lokki-lava, joka on myös Pori Jazzin entinen pääareena.
Käytössä on ollut viime vuosina myös kaksi muuta lavaa joista toinen on ollut Kirjurinluodon kesäteatterin näyttämö. Suurin lava on rakennettu erikseen ja siitä on käytetty nimitystä "rajulava".
Tapahtuma järjestetään aina perjantaina ja lauantaina. Samalla viikolla porisperen lisäksi on saman organisaation järjestämät tapahtumat Kirvatsin jytä keskiviikkona ja Minispere sunnuntaina.
Festivaalissa siirryttiin K-18 järjestelyyn siten että vanhempien seurassa pääsee alle 12-vuotiaita joiden tulee poistua alueelta kello 21 mennessä.
Historiaa

Paikalliset musiikinharrastajat eritoten Harri Vilkuna perustivat Porisperen vuonna 2011 jatkamaan vuosina 2009 ja 2010 Kirjurinluoto Arenalla järjestettyä musiikkifestivaalia Sonisphere.
Historiaa > 2011

Ensimmäisen Porispere-festivaalin esiintyjiä olivat muun muassa, Tapahtuma keräsi noin 9 000 katsojaa kahdessa päivässä.
Anvil, Disco Ensemble, Michael Monroe, Pelle Miljoona Oy, Lapko ja Raised Fist.
Historiaa > 2012

Vuonna 2012 Porispere järjestettiin 3.–5. elokuuta. Festivaalilla esiintyivät Turbonegro, Sacred Reich, PMMP, Herra Ylppö & Ihmiset, Marky Ramone’s Blitzkrieg ja Kauko Röyhkä.
Päätöspäivän sunnuntai esiintyvät artistit olivat Robin ja Chisu.
Historiaa > 2013

Vuoden 2013 Porispere järjestettiin 2.-4. elokuuta. Festivaalilla esiintyivät:
Viikate, Municipal Waste, The 69-Eyes, Suicidal Tendencies, Michael Monroe, Mors Principium Est, Pertti Kurikan Nimipäivät, Impaled Nazarene, Rytmihäiriö, Turmion Kätilöt, Dj Proteus, Aratic, JackRabbit, Rust'n'Rage, Retialitory Measures, CMX, Disco Ensemble, Von Hertzen Brothers, Jukka Poika & SEB, Eppu Normaali, Steen1 Orkestra, Räjäyttäjät, Francine, Creepshow (CAN), Pää Kii, Kabul, Aika, Saijaa Saijaa, Appendix.
Festivaalin sunnuntaipäivänä esiintyivät: Tuuli, Justimus, Cheek, Haloo Helsinki!
Historiaa > 2014

Vuoden 2014 Porispere järjestettiin 8.–10. elokuuta. Tapahtuma keräsi noin 12 500 kolmen päivän aikana. Esiintyjinä olivat muun muassa
Apulanta, Amaranthe, Erin, Asa, Jenni Vartiainen, JVG, Flogging Molly ja Sonata Arctica.
Historiaa > 2015

Vuoden 2015 Porispere järjestettiin 31. heinäkuuta – 2. elokuuta. Festivaalilla esiintyivät muun muassa
Bad Religion, Pää kii ,Eppu Normaali, Popeda, Elastinen, Danko Jones, Teflon Brothers, Juju, Turmion Kätilöt sekä Samuli Edelmann.
Historiaa > 2016

Vuonna 2016 Porispere pidettiin 5.–7. elokuuta. Tapahtuman esiintyjälistaan kuuluivat muun muassa
Twisted Sister, Metal Church, Cheek, Children of Bodom, Mokoma, Stam1na, Santa Cruz, Diablo, Sanni ja Antti Tuisku.